TEISĖJŲ TARYBOS

N U T A R I M A S

DĖL Teismų investicijų projektų rengimo IR derinimo tvarkos aprašo patvirtinimo

2013 m. rugpjūčio 2 d. Nr. 13P-101-(7.1.2)

Vilnius

Vadovaudamasi Lietuvos Respublikos teismų įstatymo (Žin., 1994, Nr. 46-851; 2002, Nr. 17-649; 2013, Nr. 57-2839) 128 straipsnio 3 dalimi, Teisėjų taryba n u t a r i a

patvirtinti Teismų investicijų projektų rengimo ir derinimo tvarkos aprašą (pridedama).

Pirmininkas	Gintaras Kryževičius

Sekretorė	Laima Garnelienė

SUDERINTA

Lietuvos Respublikos teisingumo ministerijos

2013-07-17 raštu Nr. (1.40)-7R-5211

_________________

PATVIRTINTA

Teisėjų tarybos

2013 m. rugpjūčio 2 d.

nutarimu Nr. 13P-101-(7.1.2)

TEISMŲ INVESTICIJŲ PROJEKTŲ RENGIMO iR DERINIMO TVARKOS APRAŠAS

I. BENDROSIOS NUOSTATOS

1. Teismų investicijų projektų rengimo ir derinimo tvarkos aprašas (toliau – Aprašas) nustato tvarką, pagal kurią Nacionalinė teismų administracija (toliau – Administracija) inicijuoja, rengia ir su Teisėjų taryba derina į Valstybės investicijų programą siūlomų įtraukti teismų investicijų projektus.

2. Šio Aprašo tikslas – užtikrinti, kad Administracija, kaip Valstybės investicijų programoje numatytų investicijų, skirtų teismams, asignavimų valdytoja, pagal kompetenciją galėtų priimti pagrįstus ir optimalius sprendimus dėl teismų investicijų projektų.

3. Administracija investicijų projektus inicijuoja, rengia, derina ir siūlo įtraukti į Valstybės investicijų programą vadovaudamasi Lietuvos Respublikos teismų įstatymu (Žin., 1994, Nr. 46-851; 2002, Nr. 17-649), Lietuvos Respublikos nacionalinės teismų administracijos įstatymu (Žin. 2002, Nr. 31-1130; 2008, Nr. 87-3472), Lietuvos Respublikos investicijų įstatymu (Žin., 1999, Nr. 66-2127), Investicijų projektų rengimui taikomų reikalavimų aprašu, patvirtintu Lietuvos Respublikos finansų ministro 2001 m. liepos 4 d. įsakymu Nr. 201 (Žin., 2001, Nr. 60-2172; 2011, Nr. 115-5418), Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklėmis, patvirtintomis Lietuvos Respublikos Vyriausybės 2001 m. balandžio 26 d. nutarimu Nr. 478 (Žin. 2001, Nr. 37-1251; 2011, Nr. 24-1155), ir kitais teisės aktais.

II. INVESTICIJŲ PROJEKTŲ INICIJAVIMAS

4. Teismų informacinių technologijų investicijų projektus Administracija inicijuoja atsižvelgdama į teisės aktuose nustatytus informacinių technologijų plėtros reikalavimus bei teismų veiklos tobulinimo, naudojant šias technologijas, interesus.

5. Teismų pastatų statybos, rekonstravimo, atnaujinimo (modernizavimo) bei kapitalinio remonto investicijų projektus Administracija inicijuoja atsižvelgdama į šio Aprašo III skyriuje nustatyta tvarka atlikto darbo sąlygų teismuose ir teismų pastatų būklės vertinimo rezultatus.

III. PRIORITETINIŲ Teismų pastatų statybos, rekonstravimo, atnaujinimo (modernizavimo) bei kapitalinio remonto investicijų PROJEKTŲ NUSTATYMAS

6. Inicijuojant teismų pastatų statybos, rekonstravimo, atnaujinimo (modernizavimo) bei kapitalinio remonto investicijų projektus, informacija apie darbo sąlygas teisme, teismų pastatus ir jų būklę gaunama:

6.1. iš teismų;

6.2. tiesiogiai apžiūrint teismų, kurių vertinimas turi būti atliktas, pastatus;

6.3. atliekant analizę dėl ilgalaikio turto teismams poreikio.

7. Prioritetiniai teismų pastatų statybos, rekonstravimo, atnaujinimo (modernizavimo) bei kapitalinio remonto investicijų projektai nustatomi vadovaujantis šiais pagrindiniais vertinimo kriterijais (rodikliais, suteikiančiais informaciją apie darbo sąlygas teisme ir teismo pastato būklę), po kurių įvertinimo pateikiami kriterijų balai:

7.1. darbo sąlygų teisme tinkamumo kriterijumi (maksimali balų suma – 55); šis kriterijus nustatomas pagal posėdžių salių skaičių, tenkantį vienam teisėjui, vidutinį teisėjo darbo kabineto plotą, vidutinį teismo pirmininko, teismo pirmininko pavaduotojo (-ų) ar skyrių pirmininkų darbo kabinetų plotą, vidutinį teismo personalo darbo vietos plotą kabinete ir apytiksliai nustatant tarpines reikšmes bei apvalinant rezultatą 1/100 po kablelio tikslumu:

vienam teisėjui apylinkės teismuose tenka nuo 0,25 iki 0,5 posėdžių salės, apygardų ir apygardų administraciniuose teismuose – nuo 0,20 iki 0,33 posėdžių salės, Lietuvos apeliaciniame, Lietuvos vyriausiajame administraciniame teismuose ir Lietuvos Aukščiausiame Teisme – nuo 0,12 iki 0,20 (20–0 balų);

vidutinis teisėjo darbo kabineto plotas yra nuo 10 iki 15 kv. m (10–0 balų);

vidutinis teismo pirmininko, teismo pirmininko pavaduotojo (-ų) ar skyriaus pirmininkų darbo kabinetų plotas yra nuo 15 kv. m iki 25 kv. m (5–0 balų);

vidutinis teismo personalo darbo vietos plotas kabinete – nuo 4 iki 8 kv. m (20–0 balų); reikšmė apytiksliai nustatoma taip:

1. (kriterijaus aukščiausia riba – kriterijaus žemiausia riba) / balas maksimalus = apytiksliai nustatytos reikšmės žingsnis;

2. balas maksimalus – (gauta vidutinė kriterijaus reikšmė – kriterijaus žemiausia riba) / apytiksliai nustatytos reikšmės žingsnio = gaunamas balas.

skaičiavimo pavyzdys, kai vidutinis teismo personalo darbo vietos plotas kabinete – 7,46 kv. m:

1. (8 – 4) / 20 = 0,2;

2. 20 – (7,46 – 4) / 0,2 = 2,70 balo;

skaičiavimo pavyzdys, kai vidutinis teismo personalo darbo vietos plotas kabinete – 4,03 kv. m:

1. (8 – 4) / 20 = 0,2;

2. 20 – (4,03 – 4) / 0,2 = 19,85 balo;

7.2. teismo pastato nusidėvėjimo kriterijus (maksimali balų suma – 10); šis kriterijus procentine išraiška nustatomas vadovaujantis apskaitos duomenimis pagal teismo pastato nusidėvėjimą – 100 procentų nusidėvėjimą įvertinant 10 balų, apvalinant 1/100 po kablelio tikslumu;

7.3. teismo pastato būklės kriterijus (maksimali balų suma – 35); šis kriterijus nustatomas vadovaujantis Statybos techniniu reglamentu STR 1.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo aprašas“, patvirtintu Lietuvos Respublikos aplinkos ministro 2004 m. birželio 21 d. įsakymu Nr. D1-347 (Žin., 2004, Nr. 98-3658), pateikiant statinio apžiūros aktus:

7.3.1. kai pastatas neatitinka šilumos išsaugojimo reikalavimų, tai yra išorės atitvarų šilumos laidumo koeficientas didesnis už minimalų leistiną šilumos laidumo koeficientą: denginio UMN > 0,25 W/m2 x K – 9 balai;

išorės sienų UMN > 0,40 W/m2 x K – 7 balai;

langų ir durų UMN >1,9 W/m2 x K – 4 balai;

7.3.2. kai pastatas nevisiškai atitinka gaisrinės saugos reikalavimų (nėra evakuacinių išėjimų, neįrengta priešgaisrinė signalizacija) – 2 balai;

7.3.3. kai netvarkinga ar neįrengta kritulių vandens nuvedimo nuo pastato sistema: stogai (nusidėvėjusi danga, nepakankami sutapdintų stogų nuolydžiai) – 2 balai, netvarkingi latakai, lietvamzdžiai ar įlajos – 2 balai, kritulių kanalizacija ar nuolajos – 4 balai;

7.3.4. kai pastatas nevisiškai atitinka higienos, sveikatos apsaugos reikalavimus: nepakankama ventiliacija – 4 balai, perteklinė drėgmė cokolinėse patalpose ar eksploatuojamuose rūsiuose – 1 balas;

8. Konkrečių teismų pastatų statybos, rekonstravimo, atnaujinimo (modernizavimo) bei kapitalinio remonto investicijų projektų prioritetai nustatomi pagal surinktų balų skaičių. Daugiausia balų surinkusiam investicijų projektui nustatoma aukščiausia vieta prioritetų eilėje, kitos vietos nustatomos surinktų balų mažėjimo tvarka. Sumuojant gautas darbo sąlygų reikšmes balais, apylinkių teismams taikomas koeficientas 1,0, apygardų ir apygardų administraciniams teismams – 1,05, Lietuvos apeliaciniam, Lietuvos vyriausiajam administraciniam teismams ir Lietuvos Aukščiausiam Teismui – 1,1. Jei balų skaičius vienodas, sprendimą dėl investicijų projekto pirmumo prioritetų eilėje priima Teisėjų taryba.

IV. INVESTICIJŲ PROJEKTŲ RENGIMAS

9. Vadovaudamasi prioritetinių teismų statybos, rekonstravimo, atnaujinimo (modernizavimo) bei kapitalinio remonto sąrašu, teisės aktuose nustatytais informacinių technologijų plėtros reikalavimais bei teismų veiklos tobulinimo, naudojant šias technologijas, interesais, Administracija iki einamųjų metų balandžio 1 d. Teisėjų tarybai teikia suderinti ateinančiais metais planuojamų įgyvendinti investicijų projektų sąrašą.

10. Planuojamų įgyvendinti investicijų projektų sąraše esantis investicijų projektas rengiamas vadovaujantis Investicijų projektų rengimui taikomų reikalavimų aprašu.

11. Rengiant investicijų projektą, nustatoma veiksmų eiga, atitinkanti susidariusią problemą, sudaromas biudžetas, numatomi reikiami ištekliai, apibrėžiami terminai, investicijų projektų dalyvių pareigos, jų atsakomybė ir atskaitomybė.

12. Jei investicijų projekto trukmė ilgesnė nei vieneri metai, pirmųjų metų biudžetas planuojamas detaliai, vėlesnių metų išlaidų planas sudaromas atsižvelgiant į investicijų projekto įgyvendinimo terminus.

V. INVESTICIJŲ PROJEKTŲ DERINIMAS

13. Parengti investicijų projektai su Teisėjų taryba derinami Teisėjų tarybos reglamente nustatyta tvarka.

14. Su Teisėjų taryba suderintus investicijų projektus, teisės aktų nustatyta tvarka Administracija siūlo šį investicijų projektą įtraukti į Valstybės investicijų programą.

_________________